## Odluka o donošenju Programa saniranja posljedica katastrofe na području Vukovarsko-srijemske županije - privremeni smještaj stradalnika za vrijeme obnove stambenih zgrada

### NN 84/2014 (14.7.2014.), Odluka o donošenju Programa saniranja posljedica katastrofe na području Vukovarsko-srijemske županije - privremeni smještaj stradalnika za vrijeme obnove stambenih zgrada

VLADA REPUBLIKE HRVATSKE

1673

Na temelju članka 2. stavka 1. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014), te članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 10. srpnja 2014. godine donijela

ODLUKU

O DONOŠENJU PROGRAMA SANIRANJA POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE – PRIVREMENI SMJEŠTAJ STRADALNIKA ZA VRIJEME OBNOVE STAMBENIH ZGRADA

I.

Donosi se Program saniranja posljedica katastrofe na području Vukovarsko-srijemske županije – privremeni smještaj stradalnika za vrijeme obnove stambenih zgrada (u daljnjem tekstu: Program).

Program je sastavni dio ove Odluke.

II.

Financijska sredstva potrebna za provedbu Programa osigurat će se u državnom proračunu Republike Hrvatske preraspodjelom sredstava.

III.

Zadužuje se Ministarstvo socijalne politike i mladih za provedbu Programa.

IV.

Zadužuje se Ministarstvo socijalne politike i mladih da Vladi Republike Hrvatske dostavi izvješće o provedbi Programa.

V.

Ova Odluka stupa na snagu danom donošenja, a objavit će se u »Narodnim novinama«.

Klasa: 002-03/14-04/262

Urbroj: 50301-04/04/14-2

Zagreb, 10. srpnja 2014.

Predsjednik

Zoran Milanović, v. r.

PROGRAM SANIRANJA POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE – PRIVREMENI SMJEŠTAJ STRADALNIKA ZA VRIJEME OBNOVE STAMBENIH ZGRADA

1. UVOD

Sukladno odredbi članka 36. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014), privremeni smještaj stradalnika katastrofe, za vrijeme trajanja obnove stambenih zgrada, sukladno raspoloživim kapacitetima osigurava bez naknade Republika Hrvatska putem Ministarstva socijalne politike i mladih.

U svrhu ostvarivanja ove obveze Republike Hrvatske, državna tijela, javne ustanove, trgovačka društva u pretežnom državnom vlasništvu i agencije dužni su na zahtjev staviti na raspolaganje prostorne i ljudske kapacitete te opremu Ministarstvu socijalne politike i mladih. Nadalje, istim člankom je propisano da će se prilikom upućivanja na privremeni smještaj uzeti u obzir osobne i imovinske prilike stradalnika.

Ovim Programom se, sukladno odredbama članka 2. Zakona o saniranju posljedica katastrofe na području Vukovarsko-srijemske županije, utvrđuje postojeće stanje i mjere koje je moguće poduzeti u svrhu privremenog stambenog zbrinjavanja stradalnika katastrofe za vrijeme obnove stambenih objekata.

2. PODRUČJE NA KOJEM SE PROVODE MJERE

S obzirom na potrebu ostanka stanovništva poplavljenih područja što bliže domovima, prioritetno se privremeni smještaj osigurava na području Vukovarsko-srijemske županije.

Uzimajući u obzir relativnu prostornu blizinu, prihvatljiv je i privremeni smještaj na području Brodsko-posavske te Osječko-baranjske županije. Međutim, u slučaju potrebe, stradalnike katastrofe moguće je privremeno smjestiti i na području drugih županija.

3. ANALIZA POSTOJEĆEG STANJA

1. Ministarstvo socijalne politike i mladih je Odlukom Državnog ureda za upravljanje državnom imovinom, od 28. svibnja 2014. godine, na korištenje dobilo Hostel Borovo u Vukovaru, u svrhu organiziranja privremenog smještaja stanovništva s poplavljenog područja. Budući da navedeni prostor nije bio u funkciji duže vrijeme, Ministarstvo socijalne politike i mladih isti je uredilo i opremilo svom potrebnom opremom, a iz robnih zaliha ili donacija pribavljene su potrepštine nužne za normalno funkcioniranje ovoga smještajnog kapaciteta. Nakon preuzimanja prostora organiziran je premještaj stradalnika katastrofe iz grupnog dvoranskog smještaja u Cerni, nakon čega su se ostvarili preduvjeti za zatvaranje dvoranskog smještaja stanovnika s poplavljenih područja. Trenutno je u hostelu smješteno 135 osoba, a ukupni smještajni kapaciteti iznose 220 kreveta. Ministarstvo socijalne politike i mladih organiziralo je i sve popratne poslove upravljanja i održavanja predmetne nekretnine. Osim toga, Ministarstvo socijalne politike i mladih omogućilo je i prisutnost stručnih radnika iz područja socijalne skrbi koji u dežurstvima pružaju stručnu podršku i pomoć stradalim osobama. Također, Ministarstvo socijalne politike i mladih organizira svakodnevni prijevoz osoba smještenih u Hostelu do sela na poplavljenom području.

2. Na zahtjev Državne uprave za zaštitu i spašavanje, Ministarstvo gospodarstva – Ravnateljstvo za robne zalihe provelo je, sukladno članku 27. stavku 2. točki 3. Zakona o javnoj nabavi pregovarački postupak javne nabave bez prethodne objave za 40 kontejnera za stanovanje, te 2 sanitarna kontejnera za privremeni smještaj stradalnika katastrofe. Uz koordinaciju Ministarstva vanjskih i europskih poslova, a temeljem provedenog postupka nabave i potpisanog Ugovora o izradi i isporuci stambenih kontejnera, vrijednost kontejnera u iznosu od 1.177.240,00 kuna snosi međunarodni bilateralni donator, dok iznos PDV-a od 294.310,00 kuna, te troškove prijevoza i montaže snosi Ministarstvo gospodarstva – Ravnateljstvo za robne zalihe. Ukupni kapacitet stambenih kontejnera je 160 osoba. U dogovoru s načelnicima općina Gunja, Drenovci i Vrbanja odabrane su lokacije za smještaj kontejnera (30 stambenih i 1 sanitarni kontejner na području Gunje, te 10 stambenih i 1 sanitarni kontejner na području Račinovaca). Ovi privremeni prostorni kapaciteti su postavljeni na odabrane lokacije u razdoblju od početka srpnja 2014. godine. Ministarstvo socijalne politike i mladih je, putem Državne uprave za zaštitu i spašavanje, od Ravnateljstva za robne zalihe Ministarstva gospodarstva zatražilo potrebnu opremu za navedene smještajne kapacitete (krevete, posteljinu, nužni namještaj), a dio opreme kojom ne raspolaže Ravnateljstvo za robne zalihe nabavit će Ministarstvo iz vlastitih sredstava ili iz donacija. S obzirom da lokalna samouprava ima najbolji uvid u dinamiku povratka stanovništva, kao i u specifične potrebe stanovništva na svojem području, smještaj stradalnika katastrofe u stambene kontejnere prepušten je općinama.

3. Na području Vukovarsko-srijemske županije u domove socijalne skrbi, od početka poplava, smješteno je 160 osoba s poplavljenih područja. Osobe su u domove socijalne skrbi smještavane sukladno svojim posebnim potrebama ili zdravstvenom i socijalnom stanju. Ministarstvo na području Republike Hrvatske raspolaže s 852 slobodna mjesta u državnim domovima, 329 u domovima drugih osnivača i 98 u obiteljskim domovima.

4. Osobe koje nisu smještene u smještajne kapacitete koje je organiziralo Ministarstvo socijalne politike i mladih, smještene su kod fizičkih osoba ili su se vratile u svoje domove u onim slučajevima u kojima su se za to ispunili uvjeti.

4. MJERE, NAČIN I OPSEG PROVEDBE MJERA TE KRITERIJI ZA PROVEDBU

Na daljnje zahtjeve za privremenim smještajem, a nakon popunjavanja slobodnih smještajnih kapaciteta koji su prethodno opisani, Ministarstvo će odgovoriti u okviru raspoloživih kapaciteta, a u suradnji s drugim državnim tijelima, javnim ustanovama, trgovačkim društvima u pretežnom državnom vlasništvu i agencijama koji su, sukladno odredbi članka 36. stavka 3. Zakona o saniranju posljedica katastrofe na području Vukovarsko-srijemske županije, dužni na zahtjev staviti na raspolaganje prostorne i ljudske kapacitete te opremu Ministarstvu socijalne politike i mladih.

Isto tako, odredbom članka 36. stavka 2. istoga Zakona, određeno je da će Državni ured za upravljanje državnom imovinom u svrhu privremenog smještaja stradalnika predati na privremeno upravljanje Ministarstvu socijalne politike i mladih nekretnine u vlasništvu Republike Hrvatske (zgrade, stanove, kuće i sl.) koje su slobodne od stvari i osoba.

S obzirom da dinamika povratka stanovništva ovisi o procjeni stanja stambenih prostora na poplavljenim područjima, o planu povratka stanovništva, kao i o Programu obnove i saniranja stambenih zgrada od strane Ministarstva graditeljstva i prostornoga uređenja, Ministarstvo socijalne politike i mladih će u okviru postojećih kapaciteta reagirati prilagođavajući se prethodno navedenim faktorima. Mjere koje je moguće poduzeti obuhvaćaju preuzimanje nekretnina na korištenje, nabavu i organizaciju privremenih naselja, smještaj u domove socijalne skrbi kada se za to ispune uvjeti i dr.

Ministrica socijalne politike i mladih ovlaštena je, temeljem članka 3. stavka 4. Zakona o saniranju posljedica katastrofe na području Vukovarsko-srijemske županije, donositi interventne mjere, naredbe i naputke s ciljem učinkovite provedbe Zakona i Programa.

5. REDOSLJED I ROKOVI PROVEDBE MJERA

U slučaju popunjavanja slobodnih smještajnih kapaciteta, Ministarstvo socijalne politike i mladih će postaviti zahtjev za privremenim preuzimanjem prostornih kapaciteta u vlasništvu drugih državnih tijela, javnih ustanova, trgovačkih društava u pretežnom državnom vlasništvu i agencija ili će se pokrenuti postupci nabave stambenih kontejnera i prateće opreme.

6. NADLEŽNA TIJELA ZA KOORDINACIJU I NOSITELJI IZVRŠENJA POJEDINIH MJERA

Kako je prethodno navedeno, tijelo zaduženo za privremeni smještaj stradalnika katastrofe je Ministarstvo socijalne politike i mladih, a druga državna tijela i subjekti iz članka 36. stavka 3. Zakona o saniranju posljedica katastrofe na području Vukovarsko-srijemske županije dužna su na zahtjev Ministarstva socijalne politike i mladih na raspolaganje staviti prostorne i ljudske kapacitete te opremu.

7. ZONE ODREĐENE PROGRAMOM SANIRANJA POSLJEDICA KATASTROFE

U smislu članka 5. Zakona o saniranju posljedica katastrofe na području Vukovarsko-srijemske županije određuju se sljedeće zone Programa:

Zona 1 – Gunja

Zona 2 – Rajevo Selo

Zona 3 – Račinovci

Zona 4 – Strošinci

Zona 5 – područja Vukovarsko-srijemske županije koja nisu obuhvaćena zonama 1 – 4.

8. PROCJENA POTREBNIH FINANCIJSKIH SREDSTAVA I IZVORA FINANCIRANJA

|  |  |  |
| --- | --- | --- |
| 1. Organiziranje smještaja  osoba/obitelji u Hostelu Borovo | Troškovi pranja rublja, financiranje  režijskih troškova, financiranje troškova  održavanja, troškovi naknade timu podrške,  troškovi dnevnog prijevoza smještenih  osoba do poplavljenih područja | 1.626.720,00 kn |
| 2. Organiziranje institucijskog  smještaja za osobe stradale od  poplave (starije i nemoćne osobe,  osobe s invaliditetom i ostale osobe  kojima zbog promjena u zdravstvenom  stanju nije moguće osigurati smještaj u  obiteljima ili na drugi način) | Organiziranje privremenog smještaja osobama  stradalim od poplave u ustanove kojima je  osnivač RH, organiziranje privremenog smještaja  osoba u decentralizirane domove za starije i  nemoćne osobe (osnivač županija), organiziranje  smještaja osobama stradalim od poplave kod  privatnih pružatelja socijalnih usluga | 14.803.790,76 kn |
| UKUPNO |  | 16.430.510,76 kn |

Ministarstvo socijalne politike i mladih navedene rashode nije planiralo u Državnom proračunu Republike Hrvatske za 2014. godinu, te će iste biti potrebno osigurati preraspodjelom sredstava.

S obzirom da nije moguće precizno odrediti broj osoba kojima će biti potreban privremeni smještaj za vrijeme obnove stambenih objekata, nije moguće precizno odrediti niti ukupna novčana sredstva koja će eventualno biti potrebna za ovu svrhu.

84 14.07.2014 Odluka o donošenju Programa saniranja posljedica katastrofe na području Vukovarsko-srijemske županije - privremeni smještaj stradalnika za vrijeme obnove stambenih zgrada

84 14.07.2014 Odluka o donošenju Programa saniranja posljedica katastrofe na području Vukovarsko-srijemske županije - privremeni smještaj stradalnika za vrijeme obnove stambenih zgrada

Odluka, NN 84/2014-1673
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)